b'\n_START_ARTICLE_\nKarjalankarhukoira\n_START_SECTION_\nUlkon\xc3\xa4k\xc3\xb6\n_START_PARAGRAPH_\nKarjalankarhukoira on tyypillinen pohjoinen pystykorvarotu. Ruumiinrakenteeltaan se on keskikokoinen, j\xc3\xa4ntev\xc3\xa4 ja melkein neli\xc3\xb6m\xc3\xa4inen: rungon pituus on vain hieman korkeutta suurempi. Turkki on tuuhea ja kaksikerroksinen, kuten pohjoiselle pystykorvalle sopii: pehme\xc3\xa4\xc3\xa4 pohjavillaa peitt\xc3\xa4\xc3\xa4 karkeahko ja suora p\xc3\xa4\xc3\xa4llyskarva. Karva on pidemp\xc3\xa4\xc3\xa4 kaulassa, sel\xc3\xa4ss\xc3\xa4 ja reisien takaosassa. Karjalankarhukoiran hallitseva v\xc3\xa4ri on yleens\xc3\xa4 musta, mutta my\xc3\xb6s niin sanottu karhunruskea sallitaan karvapeitteess\xc3\xa4. Toisinaan syntyy my\xc3\xb6s t\xc3\xa4ysin valkoisia karjalankarhukoiria, vaikkakin harvakseltaan. Koiralla on yleens\xc3\xa4 selv\xc3\xa4rajaisia valkoisia merkkej\xc3\xa4 kaulassa, p\xc3\xa4\xc3\xa4ss\xc3\xa4, rinnassa, vatsassa ja raajoissa. Valkoinen ei saa olla vallitseva v\xc3\xa4ri. Ihannes\xc3\xa4k\xc3\xa4korkeus on uroksilla 57 ja nartuilla 52 cm; korkeintaan kolmen senttimetrin poikkeama t\xc3\xa4st\xc3\xa4 sallitaan._NEWLINE_Koiran p\xc3\xa4\xc3\xa4 on edest\xc3\xa4 katsottuna kolmionmuotoinen, kirsu suuri ja musta. Silm\xc3\xa4t ovat aina ruskeat ja melko pienet. Pystyt, keskikokoiset korvat ovat kiinnittyneet verrattain yl\xc3\xb6s. Purenta on leikkaava ja tiivis. Keskipitk\xc3\xa4 ja yl\xc3\xb6s kiinnittynyt h\xc3\xa4nt\xc3\xa4 kaartuu kippuraksi sel\xc3\xa4n p\xc3\xa4\xc3\xa4lle. Sen pit\xc3\xa4isi koskettaa runkoa k\xc3\xa4rkiosallaan joko sivulla tai sel\xc3\xa4n p\xc3\xa4\xc3\xa4ll\xc3\xa4. H\xc3\xa4nt\xc3\xa4 voi olla my\xc3\xb6s synnynn\xc3\xa4isesti t\xc3\xb6p\xc3\xb6; t\xc3\xa4t\xc3\xa4 ei lueta rotum\xc3\xa4\xc3\xa4ritelm\xc3\xa4ss\xc3\xa4 virheeksi. Karjalankarhukoira liikkuu mieluiten laukkaamalla. Liikkeet ovat kevyet ja vaivattomat.\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nKarjalankarhukoira on hyvin rohkea ja per\xc3\xa4\xc3\xa4nantamaton koira. Se tunnetaan sitke\xc3\xa4n\xc3\xa4, sisukkaana, valppaana, urheana ja omalla tavallaan my\xc3\xb6s hyvin \xc3\xa4lykk\xc3\xa4\xc3\xa4n\xc3\xa4 ja oppivana koirana. Se on itsevarma ja saattaa k\xc3\xa4ytt\xc3\xa4yty\xc3\xa4 aggressiivisesti toisia koiria kohtaan. Ihmisiin sen tulee suhtautua kuitenkin aina yst\xc3\xa4v\xc3\xa4llisesti, joskin vieraita kohtaan se voi aluksi olla hieman varautunut. Karjalankarhukoira on muuttunut alkuper\xc3\xa4ist\xc3\xa4 avoimemmaksi ja sosiaalisemmaksi, mutta kuten kaikki koirat, sekin tarvitsee kunnollisen sosiaalistamisen ja peruskoulutuksen pysty\xc3\xa4kseen ty\xc3\xb6skentelem\xc3\xa4\xc3\xa4n hyvin yhdess\xc3\xa4 omistajansa ja muiden el\xc3\xa4inten kanssa. Koulutuksessa on oltava p\xc3\xa4\xc3\xa4tt\xc3\xa4v\xc3\xa4inen, mutta ei ankara, koska kovakourainen omistaja menett\xc3\xa4\xc3\xa4 koiran luottamuksen. Koira on my\xc3\xb6s fyysisesti voimakas, ja omistajan on kyett\xc3\xa4v\xc3\xa4 pit\xc3\xa4m\xc3\xa4\xc3\xa4n se hallinnassaan. Rotu on jalostettu toimimaan hyvin itsen\xc3\xa4isesti. Karjalankarhukoiraa on perinteisesti pidetty rotuna, joka pit\xc3\xa4\xc3\xa4 mets\xc3\xa4ss\xc3\xa4 kohtalaisen hyvin yhteytt\xc3\xa4 is\xc3\xa4nt\xc3\xa4\xc3\xa4ns\xc3\xa4. Nykyisin tavataan kuitenkin yh\xc3\xa4 enemm\xc3\xa4n "ylisitkeit\xc3\xa4" yksil\xc3\xb6it\xc3\xa4, jotka hakevat ja haukkuvat riistaa lukuisia tunteja ilman yhteytt\xc3\xa4 omistajaansa._NEWLINE_Perhekoirana karjalankarhukoira on uskollinen ja rakastava. Se on valmis suojelemaan perhett\xc3\xa4\xc3\xa4n ja on my\xc3\xb6s hyvin n\xc3\xb6yr\xc3\xa4 koira. Se on leikkis\xc3\xa4 ja tulee my\xc3\xb6s toimeen lasten kanssa. T\xc3\xa4st\xc3\xa4 syyst\xc3\xa4 sit\xc3\xa4 ei tulisikaan j\xc3\xa4tt\xc3\xa4\xc3\xa4 yksin tarhaan tai pihalle narun p\xc3\xa4\xc3\xa4h\xc3\xa4n. Toisaalta karjalankarhukoira ei lainkaan sovellu pelk\xc3\xa4ksi sohvakoiraksi sis\xc3\xa4tiloihin \xe2\x80\x93 se on ulkoilma- ja mets\xc3\xa4styskoira, joka tarvitsee paljon tilaa ja tekemist\xc3\xa4 sek\xc3\xa4 omaa rauhaa. My\xc3\xb6sk\xc3\xa4\xc3\xa4n pelk\xc3\xa4ksi seurakoiraksi karjalankarhukoiraa ei suositella: jalostuksessa mets\xc3\xa4stysominaisuuksien vaaliminen on keskeisell\xc3\xa4 sijalla. Pitk\xc3\xa4styess\xc3\xa4\xc3\xa4n koira saattaa kaivaa pihamaan uuteen uskoon tai karata._NEWLINE_Karjalankarhukoiralla on voimakkaan mets\xc3\xa4stysvaiston lis\xc3\xa4ksi my\xc3\xb6s vahva vahtimisvietti. Joillakin yksil\xc3\xb6ill\xc3\xa4 voi esiinty\xc3\xa4 my\xc3\xb6s puolustusvietti\xc3\xa4. Karjalankarhukoiran kanssa voi mets\xc3\xa4styksen ohella k\xc3\xa4yd\xc3\xa4 vetokoirakokeissa, tottelevaisuuskokeissa (TOKO) tai pelastuskoirakokeissa. My\xc3\xb6s agilityn harrastaminen on mahdollista.\n_START_SECTION_\nMets\xc3\xa4stysominaisuudet\n_START_PARAGRAPH_\nKarjalankarhukoira on riistaa haukkuva ja sen pys\xc3\xa4ytt\xc3\xa4v\xc3\xa4 suurriistanmets\xc3\xa4styskoira, joka pystyy ty\xc3\xb6skentelem\xc3\xa4\xc3\xa4n laajalla alueella itsen\xc3\xa4isesti. Suuntavaisto ja hajuaisti ovat eritt\xc3\xa4in hyv\xc3\xa4t ja refleksit hyvin nopeat. Karjalankarhukoira on mets\xc3\xa4st\xc3\xa4ess\xc3\xa4\xc3\xa4n peloton. Jotkin yksil\xc3\xb6t soveltuvat my\xc3\xb6s pienriistan mets\xc3\xa4stykseen. Rodun karjalaisia kantakoiria k\xc3\xa4ytettiinkin varsin monenlaisen riistan mets\xc3\xa4st\xc3\xa4misess\xc3\xa4._NEWLINE_Karjalankarhukoira ilmoittaa riistan haukkumalla, mutta ei hauku turhaan mets\xc3\xa4st\xc3\xa4ess\xc3\xa4\xc3\xa4n. Koira pit\xc3\xa4\xc3\xa4 riistan paikoillaan haukkumalla ja juoksemalla edestakaisin el\xc3\xa4imen ymp\xc3\xa4rill\xc3\xa4, kunnes omistaja eh\xc3\xa4tt\xc3\xa4\xc3\xa4 paikalle. Karjalankarhukoira voi pit\xc3\xa4\xc3\xa4 riistan aloillaan hyvinkin pitki\xc3\xa4 aikoja. Jos esimerkiksi karhu yritt\xc3\xa4\xc3\xa4 l\xc3\xa4hte\xc3\xa4 tiehens\xc3\xa4 koiran piirityksest\xc3\xa4, koira voi yritt\xc3\xa4\xc3\xa4 pit\xc3\xa4\xc3\xa4 sit\xc3\xa4 paikoillaan n\xc3\xa4ykkim\xc3\xa4ll\xc3\xa4. Jos karhu karkaa, ottaa hyv\xc3\xa4 karhukoira sen uuteen haukkuun pitk\xc3\xa4nkin seuraamisen j\xc3\xa4lkeen._NEWLINE_Karhukoirien mets\xc3\xa4stysominaisuuksia testataan karhunhaukkutaipumuskokeissa ja hirvenhaukkukokeissa. Karjalankarhukoiran kanssa voi osallistua my\xc3\xb6s mets\xc3\xa4styskoirien j\xc3\xa4ljest\xc3\xa4miskokeisiin ja linnunhaukkukokeisiin.\n_START_SECTION_\nAlkuper\xc3\xa4\n_START_PARAGRAPH_\nKarjalankarhukoiran uskotaan polveutuvan alun perin komien eli syrj\xc3\xa4\xc3\xa4nien koirasta, mutta nykyisen rodun kantakoirat ovat l\xc3\xa4ht\xc3\xb6isin Laatokan-Karjalasta, Aunukselta ja Vienasta._NEWLINE_Rodun nimeksi tuli karjalankarhukoira vuonna 1936, jolloin aloitettiin m\xc3\xa4\xc3\xa4r\xc3\xa4tietoinen jalostus suurriistan mets\xc3\xa4stykseen sopivan, riistaa haukkuvan koiran saamiseksi. Erityisesti Pitk\xc3\xa4ranta Oy:n tilanhoitaja agrologi Olof Z. Berg kulki paljon Karjalassa ker\xc3\xa4ten jalostuspohjaa rodun kasvattamiseen. Maanviljelij\xc3\xa4 Antti Herrala oli toinen merkitt\xc3\xa4v\xc3\xa4 kantakoirien haalija ja rodun kehitt\xc3\xa4j\xc3\xa4. Ensimm\xc3\xa4iset koirat rekister\xc3\xb6itiin vuonna 1946. Miss\xc3\xa4\xc3\xa4n vaiheessa jalostukseen ei k\xc3\xa4ytetty muunrotuisia koiria. Talvisodan aikana koirakanta tuhoutui miltei tyystin, mutta jatkosodan vuosina koiria saatiin lis\xc3\xa4\xc3\xa4 valloitetuilta alueilta. Suomessa karjalankarhukoiria rekister\xc3\xb6id\xc3\xa4\xc3\xa4n Suomessa vuosittain yleens\xc3\xa4 vajaa tuhat._NEWLINE_Karjalankarhukoira muistuttaa ulkon\xc3\xa4\xc3\xb6llisesti ven\xc3\xa4l\xc3\xa4is-eurooppalaista laikaa, joka polveutuu my\xc3\xb6s muun muassa syrj\xc3\xa4\xc3\xa4nien koirista.\n_START_SECTION_\nTerveys\n_START_PARAGRAPH_\nKarjalankarhukoira on yleisesti terve rotu. Se kuuluu Suomen Kennelliiton PEVISA-ohjelmaan, jolla pyrit\xc3\xa4\xc3\xa4n ehk\xc3\xa4isem\xc3\xa4\xc3\xa4n perinn\xc3\xb6llisi\xc3\xa4 sairauksia. Koirilta tutkitaan silm\xc3\xa4t ja lonkat ennen niiden k\xc3\xa4ytt\xc3\xa4mist\xc3\xa4 jalostukseen. Terveys on asetettu jalostustoiminnan tavoitteista ensimm\xc3\xa4iseksi, joten jalostukseen k\xc3\xa4ytet\xc3\xa4\xc3\xa4n vain terveit\xc3\xa4, k\xc3\xa4ytt\xc3\xb6ominaisuuksiltaan hyvi\xc3\xa4 ja kesken\xc3\xa4\xc3\xa4n riitt\xc3\xa4v\xc3\xa4n vierassukuisia koiria. Lonkkavikoja ja silm\xc3\xa4sairauksia esiintyy jonkin verran, mutta ne ovat huolellisen jalostuksen ansiosta harvinaisia. Karjalankarhukoira on kohtalaisen pitk\xc3\xa4ik\xc3\xa4inen rotu: Useat yksil\xc3\xb6t ovat saavuttaneet 15-18 vuoden i\xc3\xa4n.'